CELEX: C2006/326/160
Language: el
Date: 2006-12-30 00:00:00
Title: Υπόθεση T-335/06: Προσφυγή της 22ας Νοεμβρίου 2006 — Ιταλία κατά Επιτροπής

30.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 326/79
            
         Προσφυγή της 22ας Νοεμβρίου 2006 — Ιταλία κατά Επιτροπής
   (Υπόθεση T-335/06)
   (2006/C 326/160)
   Γλώσσα διαδικασίας: η ιταλική
   Διάδικοι
   
      Προσφεύγουσα: Ιταλική Δημοκρατία (εκπρόσωπος: G. Aiello, Avvocato dello Stato)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να αναγνωρίσει την παράνομη παράλειψη της Επιτροπής να λάβει, κατόπιν επίσημης οχλήσεώς της κατ' εφαρμογήν του άρθρου 232 ΕΚ, εξαιρετικά μέτρα στηρίξεως της ιταλικής αγοράς στον τομέα του κρέατος πουλερικών κατά την έννοια του άρθρου 14 του κανονισμού (ΕΟΚ) 2777/75, όσον αφορά τους νεοσσούς που καταστρέφονται λόγω της αδυναμίας διατηρήσεώς τους εντός των ζωνών που είχαν πληγεί από τη γρίπη των πτηνών και υπαχθεί σε κτηνιατρικά μέτρα περιορισμού της κυκλοφορίας κατά το χρονικό διάστημα από τον Δεκέμβριο του 1999 έως τον Σεπτέμβριο του 2003·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η Κυβέρνηση της Ιταλικής Δημοκρατίας άσκησε ενώπιον του Πρωτοδικείου των Ευρωπαϊκών Κοινοτήτων προσφυγή κατά παραλείψεως λόγω της μη θεσπίσεως, εκ μέρους της Ευρωπαϊκής Επιτροπής, εξαιρετικών μέτρων στηρίξεως της αγοράς στον τομέα των αυγών στην Ιταλία, όσον αφορά την αγορά του κρέατος πουλερικών.
   Προς στήριξη της προσφυγής, η Ιταλική Κυβέρνηση επικαλείται:
   
               1)
            
            
               παραβίαση της αρχής της απαγορεύσεως των διακρίσεων μεταξύ κοινοτικών παραγωγών, την οποία θεσπίζει το άρθρο 34, παράγραφος 2, δεύτερο εδάφιο, ΕΚ, καθόσον δεν χορηγήθηκαν στην Ιταλία εξαιρετικά μέτρα προς στήριξη της αγοράς στον τομέα των αυγών, ενώ δεν λήφθηκαν ανάλογα μέτρα ούτε στον τομέα του κρέατος πουλερικών, γεγονός που συνιστά δυσμενή διάκριση σε βάρος των Ιταλών πτηνοτρόφων σε σχέση προς τους Ολλανδούς παραγωγούς και, ως εκ τούτου, παράβαση του άρθρου 34, παράγραφος 2, δεύτερο εδάφιο, ΕΚ·
            
         
               2)
            
            
               κατάχρηση εξουσίας και πρόδηλη πλάνη εκτιμήσεως της Επιτροπής η οποία, αρνούμενη να λάβει τα εξαιρετικά μέτρα προς στήριξη της αγοράς και για τους νεοσσούς μίας ημέρας που καταστρέφονται λόγω της αδυναμίας διατηρήσεώς τους, υπερέβη τις εξουσίες που της απονέμει ο βασικός κανονισμός περί κοινής οργανώσεως των αγορών στον τομέα του κρέατος πουλερικών και προέβη σε εσφαλμένη εκτίμηση της καταστάσεως στην ιταλική αγορά πουλερικών καθώς και των πληροφοριών τις οποίες διέθετε σχετικά με τη διάρθρωση της παραγωγής·
            
         
               3)
            
            
               παράβαση και εσφαλμένη ερμηνεία του άρθρου 14 του κανονισμού 2777/75, καθόσον η αδικαιολόγητη άρνηση της Επιτροπής να χορηγήσει τα εξαιρετικά μέτρα προς στήριξη της αγοράς όσον αφορά τους νεοσσούς μίας ημέρας που καταστρέφονται λόγω αδυναμίας διατηρήσεώς τους είναι αποτέλεσμα εσφαλμένης ερμηνείας του άρθρου 14 του κανονισμού 2777/75·
            
         
               4)
            
            
               παραβίαση των αρχών της χρηστής διοικήσεως, της αμεροληψίας, της ακριβοδικίας και της διαφάνειας.